กรมการค้าต่างประเทศเผยการค้าชายแดน-ผ่านแดนไทย 2 เดือนแรกของปี 62 ขยายตัว 0.92 ชี้ยังมีแนวโน้มการค้าเติบโตต่อเนื่อง มั่นใจทั้งปีดันมูลค่าการค้าชายแดนและผ่านแดนเข้าเป้า 1.6 ล้านล้านบาท
นายอดุลย์ โชตินิสากรณ์ อธิบดีกรมการค้าต่างประเทศ เปิดเผยมูลค่าการค้าชายแดนและผ่านแดนของไทย 2 เดือนของปี 2562 มีมูลค่า 219,485 ล้านบาท เพิ่มขึ้นร้อยละ 0.92 เป็นการส่งออกมูลค่า 121,273 ล้านบาทลดลงร้อยละ 1.9 และการนำเข้า 98,212 ล้านบาท เพิ่มขึ้นร้อยละ 4.6 เกินดุลการค้า 23,061 ล้านบาท         ทั้งนี้ เมื่อแยกประเภทพบว่า การค้าชายแดนกับประเทศเพื่อนบ้าน 4 ประเทศ มีมูลค่า 178,876 ล้านบาท ลดลงร้อยละ 1.6 โดยประเทศมาเลเซียยังเป็นคู่ค้าสำคัญอันดับหนึ่งของประเทศไทยด้วยมูลค่า 88,674 ล้านบาท ขณะที่การค้าผ่านแดนจีนตอนใต้ยังเป็นคู่ค้าอันดับหนึ่งของไทยด้วยมูลค่า 16,813 ล้านบาท         อย่างไรก็ดีประเมินว่าการค้าชายแดนยังมีแนวโน้มขยายตัวเพิ่มขึ้น จากการที่ประเทศเพื่อนบ้านได้ออกมาตรการอำนวยความสะดวกทางการค้า โดย สปป.ลาว ได้ออกมาตรการส่งเสริมและสนับสนุนการค้าการลงทุน โดยได้ยกเลิกใบอนุญาตการนำเข้าวัสดุก่อสร้างเหล็กและปูนซีเมนต์ ขณะที่มาเลเซียเห็นพ้องที่จะทำการลดลองเปิดด่านบูกิต กายู ฮิตัน-สะเดา ตลอด 24 ชั่วโมง เริ่ม 1 เมษายนนี้  เพื่ออำนวยความสะดวกการค้าชายแดนระหว่างกัน         นอกจากนี้  ยังมีปัจจัยบวกจากการที่กรมฯ ได้จัดกิจกรรมส่งเสริมและกระตุ้นเศรษฐกิจตามแนวชายแดนและเขตพัฒนาเศรษฐกิจพิเศษอย่างต่อเนื่อง จึงเชื่อมั่นว่าในปี 2562 มูลค่าการค้าชายแดนและผ่านแดนจะขยายได้ตามเป้าหมายที่รัอยละ 15 มีมูลค่า 1.6 ล้านล้านบาท